אוניברסיטת פורצהיים

אוניברסיטת פפורצהיים (בגרמנית: Hochschule Pforzheim) היא אוניברסיטה ציבורית הממוקמת בעיר פפורצהיים שבגרמניה. זוהי אחת האוניברסיטאות הגדולות למקצועות המדעים היישומיים במדינת באדן-וירטמברג.

 היסטוריה 
אוניברסיטת פפורצהיים נוסדה בשנת 1877, בעיר פפורצהיים שבדרום-מערב גרמניה. ראשיתו של מוסד זה בבית הספר הדוכסי למלאכה ולאמנות, ובבית הספר הטכני לתעשיית עיבוד המתכת. בשנות ה-20 של המאה ה-20 התרחב היצע תחומי הדעת שנלמדו במוסד, וכלל עיצוב גרפי, ציור, קליגרפיה, עיצוב תכשיטים, ואופנה.

במהלך מלחמת העולם השנייה, נגרם נזק כבד למבני מוסד הלימוד. לאחר המלחמה, שוקם בית הספר, בית הספר למלאכה הוקם מחדש בשמו המחודש בית הספר לאמנות ומלאכה, ועד שנת 1955 מספר הסטודנטים כבר היה גדול יותר מאשר לפני המלחמה. בשנת 1977 שונה שמו של בית הספר לשם "המכללה לעיצוב".

בית הספר למנהל עסקים של האוניברסיטה החל את דרכו כמכללה לעסקים אשר נוסדה בשנת 1963. בשנת 1992, הוקמה הפקולטה להנדסה של האוניברסיטה.

כיום לומדים באוניברסיטה כ-6,200 סטודנטים בתוכניותיה השונות, הכוללות 28 תוכניות לתואר ראשון, ו-19 תוכניות לתואר שניPforzheim University Fact Sheet 2024/25. שפת הלימודים היא גרמנית או אנגלית.

 מבנה ארגוני 
האוניברסיטה כוללת את בתי הספר הבאים:
 בית הספר לעיצוב: בבית הספר לעיצוב מתקיימים מסלולי הלימוד הבאים – תואר ראשון באופנה, תואר ראשון בעיצוב תעשייתי, תואר ראשון בעיצוב אביזרים, תואר ראשון בתקשורת חזותית, תואר ראשון בעיצוב תחבורה, תואר ראשון בתכשיטנות, תואר שני בעיצוב תחבורה, תואר שני בעיצוב ויצירה עתידית, תואר שני בניהול קריאייטיב, ותואר שני בתכשיטנות.
 בית הספר להנדסה: בבית הספר להנדסה מתקיימים מסלולי לימוד לתואר ראשון בתחומים הבאים: הנדסת חשמל, הנדסת מכונות, מכטרוניקה, הנדסה רפואית, הנדסה וניהול, ומדעי המחשב. כמו כן, מתקיימים מסלולים לתואר שני בתחומים הבאים: מערכות משובצות מחשב, הנדסה וניהול, מכטרוניקה, וניהול מוצר.
 בית הספר למנהל עסקים: בבית הספר למנהל עסקים לומדים כיום 3,200 סטודנטים. בבית הספר 100 חברי סגל אקדמי. מתקיימות בו תוכניות לתואר ראשון במנהל עסקים, חשבונאות וניהול פיננסי, לוגיסטיקה וניהול שרשרת האספקה, שיווק ותקשורת דיגיטלית, ניהול מדיה, ניהול משאבי אנוש, קיימות, מיסים, מערכות מידע, ומשפט עסקי. נוסף על כך, מתקיימות בבית הספר תוכניות לתואר שני במנהל עסקים, מיסוי ומשפטים, פיננסים וחשבונאות, ניהול משאבי אנוש, מערכות מידע, וקיימות.

 תוכניות בין-לאומיות 
בית הספר הבין-לאומי של אוניברסיטת פפורצהיים הוא גוף האמון על טיפול בסטודנטים בין-לאומיים הלומדים באוניברסיטה, וכן על סטודנטים גרמנים מן האוניברסיטה היוצאים לחילופי סטודנטים במוסדות במדינות אחרות. נוסף על כך, עוסק בית הספר בטיפוח קשרים ושיתופי פעולה למטרות מחקר ולימודים עם מוסדות אקדמיים במדינות שונות. בשנת 1969 ייסד בית הספר הבין-לאומי קונסורציום עם מוסדות אקדמיים באנגליה ובצרפת, במסגרת הקונסורציום האירופאי לעסקים (EBC), שהוא חלק מתוכנית ארסמוס (ERASMUS).

 מחקר 
המכון למחקר יישומי (IAF - Institut für Angewandte Forschung) של האוניברסיטה אחראי על ריכוז כל פעילות המחקר של האוניברסיטה, ומסייע בקידום מחקרים ובייעול פרויקטים מחקריים קיימים במדינת באדן-וירטמברג. תחומי המחקר בבתי הספר השונים כוללים ייצור ירוק, שינויי האקלים, כלכלה מעגלית בייצור, אקולוגיה תעשייתית, הנדסת אנוש, ועוד.
שמאל|ממוזער|250px|מבט על העיר פפורצהיים המציג את קמפוס האוניברסיטה

 קמפוס ומבנים 
קמפוס אוניברסיטת פפורצהיים ממוקם בחלקה הדרומי של העיר פפורצהיים. המבנה הראשי בקמפוס כולל את הפקולטה למנהל עסקים, את שירותי המנהלה של האוניברסיטה, ואת הספריה להנדסה, עסקים, ומשפט. הקמפוס לעיצוב, המחלקה לעיצוב תחבורה, והמחלקה לאופנה פועלים במבנים נפרדים, הפזורים באזור דרום העיר ובאזורים נוספים בעיר.
קישורים חיצוניים

 אתר האוניברסיטה

הערות שוליים

פורצהיים
קטגוריה:באדן-וירטמברג: חינוך
קטגוריה:גרמניה: חינוך